I. Gašparovič, poslanec: (2001-10-19):
Chcem podporiť pani poslankyňu Tóthovú v tom, že pokiaľ ide o priestupky, to je veľmi závažná vec. Závažná vec v tom, že ak vy argumentujete, že štát nie je schopný vybrať pokuty, ktoré polícia ukladá, že je to veľký problém, tak bude ešte väčší problém, ak takouto formou budeme chcieť riešiť tento problém, a to z toho dôvodu, že proti priestupku, ak občan nie je spokojný, podľa európskej judikatúry má právo občan sa obrátiť na súd. Predstavte si a zoberte si aj nášho občana, ktorý nerád platí. S každým priestupkom pôjde na súd. To bude ešte viacej nevymožiteľná agenda a bude oveľa drahšia a bude stáť štát viac, ako možno vyberie na pokutách. Preto o tejto pasáži by som tiež uvažoval. A aj pokiaľ ide o odťahovanie, tam zase nie celkom súhlasím s mojím kolegom pánom poslancom Jasovským, ale treba určiť nejaký časový limit na odstránenie tej prekážky a potom tento zákrok, pretože je tu korupcia mestskej polície s odťahovacími službami. J. Migaš, predseda NR SR: Vyhlasujem všeobecnú rozpravu o tomto bode programu za skončenú. Chce sa vyjadriť k rozprave pán navrhovateľ? Nech sa páči, najprv navrhovateľ. J. Malchárek, poslanec: Ďakujem veľmi pekne, pán predseda. Vážené dámy kolegyne, páni poslanci, prosím vás, pán Gašparovič to uviedol veľmi presne. Niektoré vaše faktické pripomienky boli naozaj vecné. Bohužiaľ, pani kolegyňa, pani profesorka Tóthová, vaša pripomienka nebola vecná. Čo sa týka môjho právneho vedomia, ja si myslím, že túto otázku si môžete vydiskutovať s mojím kolegom Petrom Kresákom, čo sa týka tejto oblasti, viac dôverujem jeho výkladu, ale to už tak býva spravidla pri vašich vzájomných debatách. Čo sa týka svietenia svetiel a spotreby akumulátorov, dovolím si tvrdiť, že v tomto smere rozumiem tomu možno trošku lepšie ako vy, v každom prípade vás upozorňujem, že akumulátor na spotrebu pri svietení svetiel pri jazde motorového vozidla nemá žiaden vplyv. Môžete si ho pokojne z auta vymontovať v priebehu jazdy, alebo odpojiť, jednoducho asi je to o tom, tak z tohto žiadny biznis ani žiadneho sponzora z tejto oblasti mať nebudem. O tom vás uisťujem, že takto to bude. Čo sa týka tých naozaj faktických a vecných pripomienok pána Hofbauera, pána Jasovského a pána poslanca Gašparoviča, vo vláde a v Legislatívnej rade vlády sme rozprávali o dvoch neuzavretých témach, a to je otázka toho predbiehania pred križovatkou, ktorú vnímame nie celkom tiež jednoznačne po tých argumentoch, ktoré sme si vypočuli, a je tu otázka práve tých špeciálnych vozidiel, ktoré narazili na určitú nevôľu zo strany zástupcov ministerstva pôdohospodárstva. My sme smerovali návrhom tejto novely zákona k zvýšeniu bezpečnosti. Srdcom sme presvedčení o tom, že je správne, aby takéto malotraktory bez ŠPZ nezneužívali svoju možnosť pohybu na komunikáciách, ale tu si vieme predstaviť určitý kompromis. Z hľadiska toho, do akej miery je to prediskutované s tými, čo tomu rozumejú, keď už to nie som ja ani Peter Kresák, tak ministerstvo vnútra predkladalo tento zákon vo vláde so súhlasným stanoviskom a vláda s výnimkou, myslím, dvoch členov vlády k tomuto takisto vyjadrila súhlasného stanovisko. Preto trvám na tom, že tento návrh novely zákona, ktorý predkladám spolu s pánom kolegom Kresákom, je taký, ktorý, myslím si, si zaslúži vašu dôveru na to, aby postúpil do druhého čítania. J. Migaš, predseda NR SR: Všetko? J. Malchárek, poslanec: To je, myslím si, k tým vecným otázkam. K vysielaniu a retransmisii, si myslím, sa teraz vyjadrovať nebudem. Na to mám tiež svoju odpoveď. To azda niekedy pri inej téme. Ďakujem, ďakujem za pozornosť a verím tomu, že táto pravá časť pléna Národnej rady zmení stanovisko, minimálne pri hlasovaní do druhého čítania. Ďakujem. J. Migaš, predseda NR SR: Tak, pán spravodajca. Chce sa vyjadriť? Ideme hlasovať. Panie poslankyne, páni poslanci, spravodajca uvedie hlasovanie k tomuto návrhu. Nech sa páči. P. Hamžík, poslanec: Ďakujem, pán predseda. J. Migaš, predseda NR SR: Upokojme sa, páni, budeme hlasovať. P. Hamžík, poslanec: V rozprave bol podaný návrh pána poslanca Hofbauera podľa § 73 ods. 3 písm. b) rokovacieho poriadku Národnej rady Slovenskej republiky nepokračovať v rokovaní o návrhu zákona. Prosím, aby ste o tomto návrhu dali hlasovať. J. Migaš, predseda NR SR: Prezentujme sa a hlasujme. Hlasujeme o návrhu pána poslanca Hofbauera, ktorý predniesol v rozprave. Pán Hofbauer navrhol, aby sme nepokračovali v rokovaní o tomto návrhu. Hlasujeme. Hlasujeme o návrhu pána poslanca Hofbauera. (Hlasovanie.) Prítomných je 100 poslancov, za 38, proti 34, zdržalo sa 27, nehlasoval 1. Konštatujem, že sme návrh pána poslanca Hofbauera neschválili. Čiže, nech sa páči, uveďme hlasovanie, uznesenie k tomuto návrhu. P. Hamžík, poslanec: Ďakujem, pán predseda. Keďže tento návrh neprešiel, odporúčam v súlade s § 73 ods. 3 písm. c) zákona o rokovacom poriadku Národnej rady Slovenskej republiky v znení neskorších predpisov prijať uznesenie, aby Národná rada prijala návrh, že predmetný návrh prerokuje v druhom čítaní. J. Migaš, predseda NR SR: Prezentujme sa a hlasujme. Hlasujeme o návrhu spravodajcu, aby uvedený zákon sa prerokoval v druhom čítaní. Hlasujeme. (Hlasovanie.) Prítomných je 102 poslancov, za 56, proti 19, zdržalo sa 26, nehlasoval 1. Konštatujem, že Národná rada sa uzniesla, že uvedený návrh zákona prerokuje v druhom čítaní. Druhé hlasovanie. P. Hamžík, poslanec: Ďakujem. V súlade s § 74 ods. 1 a 2 zákona o rokovacom poriadku Národnej rady Slovenskej republiky v znení neskorších predpisov a v súlade s rozhodnutím predsedu Národnej rady odporúčam prijať rozhodnutie o pridelení uvedeného návrhu týmto výborom: Ústavnoprávnemu výboru Národnej rady, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť ako gestorskému výboru. Zároveň odporúčam tento návrh zákona prerokovať v druhom čítaní vo výboroch do 22. novembra 2001 a v gestorskom výbore do 23. novembra 2001. J. Migaš, predseda NR SR: Prezentujme sa a hlasujme. Hlasujeme o pridelení zákona výborom a určení lehoty na prerokovanie. (Hlasovanie.) Prítomných je 97 poslancov, za 87, proti nikto, zdržalo sa 10, všetci hlasovali. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Teraz budeme pokračovať v hlasovaní o prerokovaných návrhoch zákonov, ktoré sme včera prerokovali v prvom čítaní. Najprv budeme hlasovať o návrhu poslancov Národnej rady Slovenskej republiky Petra Kresáka a Ladislava Orosza na vydanie zákona, ktorým sa mení a dopĺňa zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov (tlač 1130). Spravodajcom je pán poslanec Hort, nech sa páči. Čiže hlasujeme o tlači 1130.